CELEX: 32017R0572
Language: hu
Date: 2016-06-02 00:00:00
Title: A Bizottság (EU) 2017/572 felhatalmazáson alapuló rendelete (2016. június 2.) a 600/2014/EU európai parlamenti és tanácsi rendeletnek a kereskedés előtti és a kereskedés utáni adatok rendelkezésre bocsátásának és az adatok bontási szintjének meghatározására vonatkozó szabályozástechnikai standardok tekintetében történő kiegészítéséről (EGT-vonatkozású szöveg. )

31.3.2017   
            
            
               HU
            
            
               Az Európai Unió Hivatalos Lapja
            
            
               L 87/142
            
         A BIZOTTSÁG (EU) 2017/572 FELHATALMAZÁSON ALAPULÓ RENDELETE
   (2016. június 2.)
   a 600/2014/EU európai parlamenti és tanácsi rendeletnek a kereskedés előtti és a kereskedés utáni adatok rendelkezésre bocsátásának és az adatok bontási szintjének meghatározására vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (1) és különösen annak 12. cikke (2) bekezdésének harmadik albekezdésére,
   mivel:
   
               (1)
            
            
               Az adatokat megvásároló piaci szereplők költségeinek csökkentése érdekében a 600/2014/EU rendelet úgy rendelkezik, hogy a kereskedés előtti és a kereskedés utáni átláthatósági adatokat az egyes elkülönülő adatelemek tekintetében „leválasztott” módon kell a nyilvánosság rendelkezésére bocsátani. Szükség van annak meghatározására, hogy a kereskedési helyszínek milyen szintű bontás szerint bocsássák rendelkezésre az adatokat. Tekintettel arra, hogy a tapasztalatok szerint az egyéb érdekelt felek részéről kereslet mutatkozik az ilyen adatokra, a kereskedési helyszínt üzemeltető piacműködtetőknek és befektetési vállalkozásoknak az eszközosztály jellege, a kibocsátási ország, a pénzügyi eszköz kereskedési pénzneme, valamint az adatok forrása – napi rendszeres aukciók vagy folyamatos kereskedés – tekintetében le kell bontaniuk az adatokat.
            
         
               (2)
            
            
               Annak biztosítása érdekében, hogy a szolgáltatott kereskedés előtti és kereskedés utáni adatok megfeleljenek a piaci szereplők igényeinek, a kereskedési helyszínt üzemeltető piacműködtetőknek és befektetési vállalkozásoknak a bontási kritériumok bármely kombinációját méltányos üzleti alapon rendelkezésre kell bocsátaniuk.
            
         
               (3)
            
            
               Bizonyos pénzügyi eszközök (például a származtatott termékek) esetében nem mindig lehetséges egyértelműen meghatározni, hogy az adott eszköz pontosan melyik eszközosztályba tartozik, mivel az eszközosztály meghatározása attól függ, hogy a pénzügyi eszköz mely jellemzőjét tekintik meghatározónak. Hasonlóképpen azt sem lehet mindig egyértelműen meghatározni, hogy egy adattípus milyen más kritériumoknak felel meg. Annak biztosítása érdekében, hogy a valamely kereskedési helyszíntől adatokat vásároló piaci szereplők konzisztens adatkészletet kapjanak, elő kell írni, hogy az ilyen esetekben – azaz amikor a bontási kritériumokat nem lehet egyértelműen alkalmazni – a kereskedési helyszínt üzemeltető piacműködtetőknek és befektetési vállalkozásoknak kell meghatározniuk, hogy az adott pénzügyi eszköz vagy adattípus mely kritériumnak felel meg.
            
         
               (4)
            
            
               A következetesség és a pénzügyi piacok zavartalan működése érdekében az e rendeletben megállapított rendelkezéseket és a 600/2014/EU rendelet rendelkezéseit azonos időponttól kell alkalmazni.
            
         
               (5)
            
            
               Ez a rendelet az Európai Értékpapír-piaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
            
         
               (6)
            
            
               Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezekkel összefüggésben felmerülő, esetleges költségeket és hasznot, és kikérte az 1095/2010/EU európai parlamenti és tanácsi rendelet (2) 37. cikke alapján létrehozott Értékpapír-piaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   Az átláthatóságot szolgáló, kereskedés előtti és kereskedés utáni adatok rendelkezésre bocsátása
   (1)   A kereskedési helyszínt üzemeltető piacműködtetőknek és befektetési vállalkozásoknak a 600/2014/EU rendelet 3., 4. és 6–11. cikkével összhangban közzétett információkat kérésre úgy kell elérhetővé tenniük a nyilvánosság számára, hogy a kereskedés előtti és a kereskedés utáni adatokat a következő kritériumok szerint lebontva bocsátják rendelkezésre:
   
               a)
            
            
               az eszközosztály jellege:
               
                           i.
                        
                        
                           részvények;
                        
                     
                           ii.
                        
                        
                           letéti igazolások, tőzsdén kereskedett alapok, certifikátok és a 600/2014/EU rendelet 3. cikkében említett más, hasonló pénzügyi eszközök;
                        
                     
                           iii.
                        
                        
                           kötvények és strukturált pénzügyi eszközök;
                        
                     
                           iv.
                        
                        
                           kibocsátási egységek;
                        
                     
                           v.
                        
                        
                           származtatott termékek;
                        
                     
         
               b)
            
            
               a részvények és az állampapírok kibocsátási országa;
            
         
               c)
            
            
               a pénzügyi eszköz kereskedési pénzneme;
            
         
               d)
            
            
               napi rendszeres aukciók vagy folyamatos kereskedés.
            
         (2)   Az a) pont v. alpontjában említett származtatott termékeket a következő kritériumok szerint kell lebontani:
   
               a)
            
            
               származtatott részvényügyletek;
            
         
               b)
            
            
               származtatott kamatügyletek;
            
         
               c)
            
            
               hitelderivatívák;
            
         
               d)
            
            
               származtatott devizaügyletek;
            
         
               e)
            
            
               árualapú származtatott termékek és kibocsátáskereskedelmi derivatívák;
            
         
               f)
            
            
               egyéb származtatott termékek.
            
         (3)   Amennyiben az (1) vagy (2) bekezdésben felsorolt bontási kritériumok nem alkalmazhatók egyértelműen, a kereskedési helyszínt üzemeltető piacműködtető vagy befektetési vállalkozás határozza meg, hogy az adott pénzügyi eszköz vagy adattípus mely kritériumnak felel meg.
   (4)   A kereskedési helyszínt üzemeltető piacműködtetők és befektetési vállalkozások kérésre bármely kombinációban alkalmazzák az (1) és (2) bekezdésben említett kritériumokat.
   (5)   A kereskedési helyszínt üzemeltető piacműködtetők és befektetési vállalkozások az adatok (1) és (2) bekezdésnek megfelelő rendelkezésre bocsátásán túlmenően összekapcsolt módon is rendelkezésre bocsáthatnak adatokat.
   2. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet a 600/2014/EU rendelet 55. cikkének második bekezdésében szereplő dátumtól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 2-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 84. o.
   
   
      (2)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).